KU Seniorforum

Bestyrelsen

REFERAT af bestyrelsesmøde 1, 2025, 26.3 2025 kl 14.30-16.45 i Seniorforums lokaler på CSS, lokale 33.0.05

Der var på forhånd udsendt følgende dagsorden:

1. Godkendelse af dagsorden
2. Forberedelse af årsmødet: Regnskab (herunder status for medlemstal, nytilmeldte, frameldte), budget, forberedelse af ansøgning til KU om støtte i den næste treårsperiode, valg til bestyrelsen, evaluering af årets virksomhed (oplæg på mødet)
3. Lokalesituationen
4. Jørn Vestergårds henvendelse: Oplæg til henvendelse til KU og KB om hvad der skal ske i forbindelse med dødsfald (redigeret version af tidligere udsendt oplæg vedhæftes)
5. Rapport fra undergrupperne om Valg&Vilkår og sprogpolitisk høring, evt. Science diplomacy mm.
6. NYT: KUs medlemskab af ISC, v. Helle
7. NYT: Forslag til udnyttelse af de nuværende lokaler, v. Gretty
8. Fastlæggelse af efterårets program:

September: Lene Juel Rasmussen, m. Maria Kristiansen som diskutant: Aldringsforskning

Oktober: Isak Winkel Holm, m. Jørgen Peder Steffensen som diskutant: Søren Kierkegaard og klimakatastrofen

November: Niels Kærgaard, Jørgen Søndergaard, Peder Andersen: Fremtidens universiteter.

1. Forberedelse af næste års program
2. Eventuelt

Til stede ved bestyrelsesmødet: Helle Porsdam (forperson), Peter Harder (næstforperson), Robert Krarup Feidenhans’l (kasserer), Frans Gregersen (sekretær), Niels Henrik Gregersen, Ingrid Lund-Andersen og Gretty Mirdal

Afbud fra Matthias Mann og Nini Prætorius; Anne Lise Kjer har forladt bestyrelsen; hun flytter til Odense. Bestyrelsen takker Anne Lise for hendes store indsats særlig i KU Seniorforums etableringsfase og ønsker hende godt otium.

*ad 1:*

Dagsordenen blev godkendt.

*ad 2:*

Foreningen har lidt over 50 betalende medlemmer hvilket er en svag tilbagegang. Robert vil særlig forsøge at rekruttere fra SCIENCE men også SUND kunne det være relevant at lancere en kampagne hos (se nedenfor). Foreningen har en pænt stor formue. KU har for tredje gang overført 54.000 kr som støtte. Det betyder at der skal ansøges på ny. Robert, Helle og Frans skriver ny ansøgning efter årsmødet og med angivelse af alle foreningens mange aktiviteter. Midlerne fra Collstrop-fonden er endnu ikke opbrugt. På ønskelisten står stadig en kaffemaskine og en printer.

Bestyrelsen vil foreslå Ulla Wewer fra SUND at indtræde sammen med Elisabeth Engberg-Pedersen nu da Anne Lise Kjer har forladt bestyrelsen.

Robert vil arbejde videre med en mobile pay-løsning for foreningen. Der er en del faste udgifter forbundet med at have et kreditkort og en telefon. Det skal vejes op mod den forbedring man kunne få ved at medlemmer kunne betale kontingent via mobile pay.

Sekretæren redegjorde for fremmødet til møderne som er forbløffende konstant: mellem 19 og 26. Der kommer jævnligt positive tilbagemeldinger om mødernes og efter-seancernes kvalitet.

*ad 3:*

Ingrid og Peter redegjorde for et yderst positivt møde med de tre af de fire ’tørre’ dekaner (Vibeke Koushede fra SAMF havde meldt afbud). Dekanerne havde dels spurgt til foreningen og undret sig over at man både havde medlemmer der stadig var ansat og emeriti, dels var de blevet vist rundt i lokalerne og havde været meget begejstret for dem. Tilbuddet på Søndre Campus er et fast mindre lokale til Foreningens løsøre, mulighed for at bestille mødelokaler og lokaler til afholdelse af foreningens arrangementer og såkaldt ’flyvende kontorpladser’ (dvs et bookingsystem). Der er enighed i bestyrelsen om at det vil være optimalt at blive på CSS så længe vi overhovedet kan, idet man dog skal være opmærksom på at hvis vi alligevel i sidste ende bliver nødt til at flytte ud på SC, kan det betyde at vi får tildelt de dårligste tiloversblevne lokaler.

Der er lige nu tegn på at Folkesundhedsvidenskab skal blive på CSS, så måske er det realistisk at forblive.

Dekanerne havde opfordret Foreningen til at tage et møde med rektor da Foreningen rettelig hører under rektoratet når man er tværgående. Rektor mente imidlertid at et møde med fordel kan udskydes til et senere tidspunkt, når flere brikker er faldet på plads, bl.a. er der funder skimmelsvamp flere steder på Søndre Campus.

Vi regner derfor med at få et møde på et senere tidspunkt.

*ad 4:*

Problemstillingen er følgende: Hvad sker der med de data i form af manuskripter, mailkorrespondance og lignende som en forsker tilknyttet KU efterlader sig ved dødsfald? Der var på forhånd udsendt et oplæg skrevet af sekretæren. Der udspandt sig en længere diskussion. I løbet af den identificeredes flere interessenter og flere typer af efterladenskaber:

Forskere der – efter opfordring – har benyttet det personlige drev på KUs servere, har lagt en hel masse data af forskellige typer her. Hvis disse data alene befinder sig på KUs servere, er der en sag når den afdøde forskers arvinger/rettighedshavere ønsker vedkommendes data udleveret. Dette bør være uproblematisk. Der er i oplægget angivet en procedure. Frans spørger Morten Rosenmeier om copyrightforholdene. Ingrid gennemarbejde oplægget med henblik på at identificere juridiske termer for interessenterne. Nini har i en mail til Frans peget på at institutterne kunne være interesseret i den afdødes data med henblik på at skrive videnskabshistorie. Dette er imidlertid en bredere interesse, og bestyrelsen var enige om at det måtte være en opgave for institutionerne KU og KUB/KB i fællesskab at opbevare alle relevante data så disse ikke forsvandt når den afdødes hjemmeside forsvandt. Robert pegede på at datapolitikken for offentlige institutioner er bygget på de såkaldte FAIR-principper, og de er netop relevante her. I fremtiden ville det væsentlige være om AI kunne tilgå data. Frans og Ingrid arbejder videre med sagen og undersøger bl.a. hvad der allerede findes af dokumentationspraksis på KB og Rigsarkivet.

*ad 5:*

Valg&Vilkår: Der er møde med Kirsten Hastrup som hovedperson d. 21. maj i KU Seniorforums lokaler og et møde er aftalt i efteråret (september eller oktober) hvor Una Canger bliver interviewet af Magnus Pharao Hansen. Et planlagt møde med Linda Nielsen er efter hendes ønske udskudt. Frans rapporterede at arrangørerne (Elisabeth og Frans) vil overveje om vi kan finde et format hvor flere bliver interviewet på samme dag.

Sprogpolitikhøring: Er nu fastlagt til 18. marts 2026 på Søndre Campus. Rektor, John Renner Hansen og Kirsten Busch Nielsen har sagt ja til at deltage.

Science Diplomacy: Robert og Helle vil mødes og måske arrangere et møde i efteråret med fokus på hvad der sker i USA. Alternativt kunne et sådant møde være første møde i forårssæsonen 2026.

*ad 6:*

Helle redegjorde for sagen. KU Seniorforum havde tilbud at være operatør for KU hvis KU ville melde sig ind som enkeltuniversitet i den fælles sammenslutning International Science Council, ISC, se evt. <https://council.science/>). Imidlertid har ISC nu ændret vedtægter så enkeltuniversiteter ikke optages. En mulighed var at Danske Universiteter blev medlem. Helle og Frans vil bede om et møde med Jesper Langergaard fra DU om sagen. (Efterfølgende har DU givet udtryk for at det ville være nemmest hvis KU ville bære sagen ind i DUs forskningspolitiske udvalg. Det er Hans Bräuner Osborne som repræsenterer KU her. Helle har kontaktet ham.)

*ad 7:*

Gretty foreslog at Foreningen v. to bestyrelsesmedlemmer arrangerede fællesfrokost f.eks. den første tirsdag i mødemånederne. Der skulle være medbragt mad og foreningen kunne stå for drikkelse, og vigtigt: der skulle være et kort oplæg fra et medlem om vedkommendes forskning. Ingrid foreslog at det i stedet blev anden tirsdag så der blev mere afstand til de ordinære medlemsmøder sidste onsdag i hver måned. Det blev vedtaget.

Bestyrelsens tilsluttede sig med stor entusiasme forslaget og udpegede Gretty og Ingrid til at være arrangører.

*ad 8:*

Efterårets program er nu fastlagt. Niels Kærgaard vil muligvis blive sekunderet af Jørgen Søndergaard i oplægget ved novembermødet som er baseret på en bog som Kærgaard har skrevet sammen med Peder Andersen og Jørgen Søndergaard.

*ad 9:*

Foråret 2026:

Følgende ideer blev foreslået:

KU Seniorforum fejrer lektorgruppen, hverdagens helte

Grønland, hvad sker der, hvad kan der ske, hvad vil der ske? (Kirsten Hastrup, Hanne Petersen, Minik Rosing, Ulla Wewer)

Ældre og data (årets møde relateret til ældre)

Susanne Knøchel om fremtidens fødevarer

Rejs ud og andre håbløse indberetningssystemer: Hvorfor finder vi os i det?

USA og Science Diplomacy (jf ovenfor)

Ninis forslag:

Kvantecomputeren og dens betydning for fremtidens forskning

Eske Willerslev om hans forskning

Bestyrelsen vil senere tage stilling til de forskellige forslag.

*ad 10:*

Intet.